ET Euroopa Liidu Teataja L 96/46

KOMISJONI OTSUS (EL) 2016/566,

11. aprill 2016,

millega moodustatakse merendusvaldkonna digitaalsüsteemi ja -teenuste kõrgetasemeline korraldusrühm ning tunnistatakse kehtetuks otsus 2009/584/EÜ

EUROOPA KOMISJON,

võttes arvesse Euroopa Liidu toimimise lepingut

ning arvestades järgmist:

(1) Koostöös liikmesriikidega vastutab komisjon süsteemi SafeSeaNet, sealhulgas selle tsentraalse osa, süsteemi CleanSeaNet ning laevade kaugtuvastus- ja seiresüsteemi vastavate osade poliitilisel tasandil haldamise ja arendamise, nende integreerimise ja koostalitlusvõime ning süsteemi SafeSeaNet järelevalve eest.

(2) Euroopa Parlamendi ja nõukogu direktiivi 2002/59/EÜ (1) III lisa punktis 2.2 on sätestatud sealsamas käsitletud küsimustes kõrgetasemelise korraldusrühma moodustamine. Kõnealune korraldusrühm moodustati komisjoni otsusega 2009/584/EÜ (2).

(3) Direktiivi 2002/59/EÜ III lisa punkti 2.2 muutmise järel komisjoni direktiiviga 2014/100/EL (3) nähakse kõnealuse sättega varasema olukorraga võrreldes ette mitu uut ülesannet süsteemi ja integreeritud teenuste haldamise ja juhtimise toetamiseks. Praktikas lubab see ka veelgi ühtlustada kehtivat valitsemistava ja rühmi, et vähendada halduskoormust ning lihtsustada aruandluskohustusi.

(4) Seetõttu on seoses kõrgetasemelise korraldusrühma moodustamist käsitleva komisjoni otsusega vaja ajakohastada ülesannete loetelu.

(5) Samuti on otstarbekas anda kõrgetasemelisele korraldusrühmale mõned muud ülesanded, mis on tihedalt seotud direktiivis 2002/59/EÜ sätestatutega ning vastavad rühma oskusteabele. Seepärast peaks rühm abistama komisjoni Euroopa Parlamendi ja nõukogu direktiivi 2010/65/EL (4) artikli 3 lõikes 2 sätestatud ülesande täitmisel, eksperdirühma(de)ga koostöö algatamisel ja jätkamisel ning liikmesriikide kõigi asjaomaste sidusrühmade vahelise praeguse koostöö parandamisel, süsteemi ühendatuse ja koostalitlusvõime seirel, samuti peaks see toetama kogemuste ja hea tava vahetamist kõigi kaasatud osapooltega, sealhulgas tööstusharu sidusrühmadega.

(6) Samuti tundub olevat vajalik reageerida tehnoloogia arengule ja edusammudele, samuti süsteemi edasise arendamisega seonduvatele strateegilistele küsimustele, võttes eelkõige arvesse Euroopa piirideta meretranspordiruumi toetamist ja soodustamist ning muid asjaomaseid ELi poliitikaid ja õigusakte. See võib olla kasulik ka ühise teabejagamiskeskkonna (CISE) vabatahtliku koostöö arendamisel.

(7) Direktiivi 2002/59/EÜ III lisa punkti 2.2 kohaselt peaks kõrgetasemeline korraldusrühm koosnema liikmesriikide ja komisjoni esindajatest. Selle eesistujaks on komisjoni esindaja. Järjepidevuse huvides on soovitav, et otsuse 2009/584/EÜ kohaselt ametisse nimetatud praegused liikmed jääksid ametisse praeguse ametiaja lõpuni.

(8) Kooskõlas direktiiviga 2002/59/EÜ ning seoses liikmesriikide toetamisega direktiivi 2010/65/EL rakendamisel, eelkõige toetades andmete elektroonilist edastamist süsteemi SafeSeaNet kaudu (kooskõlas Euroopa Parlamendi ja nõukogu määrusega (EÜ) nr 1406/2002), (5) vastutab Euroopa Meresõiduohutuse Amet (EMSA) koostöös liikmesriikide ja komisjoniga süsteemi SafeSeaNet tehnilise rakendamise eest. Seetõttu tuleks EMSA alaliselt kaasata kõrgetasemelise korraldusrühma töösse.

(9) Rühma liikmete jaoks tuleks kehtestada teabe avaldamise eeskirjad.

(10) Isikuandmeid tuleks töödelda kooskõlas Euroopa Parlamendi ja nõukogu määrusega (EÜ) nr 45/2001 (6).

(11) Otsus 2009/584/EÜ tuleks tunnistada kehtetuks,

ON VASTU VÕTNUD KÄESOLEVA OTSUSE:

Artikkel 1

Reguleerimisese

Käesolevaga moodustatakse merendusvaldkonna digitaalsüsteemi ja -teenuste kõrgetasemeline korraldusrühm (edaspidi „korraldusrühm”).

Artikkel 2

Ülesanded

Korraldusrühma ülesanded, ilma et see piiraks liikmesriikide omandiõigust andmete suhtes, on järgmised:

a) ülesanded, mis on sätestatud direktiivi 2002/59/EÜ III lisa punktis 2.2;

b) komisjoni abistamine tema ülesannete täitmisel, mis on sätestatud direktiivi 2010/65/EL artikli 3 lõikes 2, eelkõige aidata välja töötada tehnilised mehhanismid ELi teavitusformaalsuste ühtlustamiseks ja kooskõlastamiseks, parandades süsteemi sisestatud teabe integreerimist, taaskasutamist ja jagamist, mis võimaldab esitada teavet üks kord, toetades seeläbi Euroopa piirideta meretranspordiruumi arendamist;

c) eksperdirühma(de)ga koostöö algatamine ja jätkamine konkreetsetes küsimustes, mis seonduvad süsteemi SafeSeaNet, riikliku ühtse liidese, süsteemi SafeSeaNeti riikliku osa ja muude elektrooniliste süsteemide käitamise, kasutamise ja toimimise ning nende koostalitlusvõimega, vastavalt korraldusrühma poolt sätestatud tingimustele;

d) liikmesriikide asutuste ja komisjoni koostöö algatamine järgmistes küsimustes: — direktiivi 2002/59/EÜ artikkel 23; — süsteemi ja integreeritud merendusteenuste kasutustingimustega seonduvad küsimused;

e) riikliku ühtse liidese, süsteemi SafeSeaNet ja muude asjaomaste Euroopa teabe haldamise süsteemide ühendatuse ja koostalitlusvõime seire;

f) kogemuste ja heade tavade vahetamine direktiivi 2002/59/EÜ artikli 20 lõike 3 kohaldamisel.

Artikkel 3

Konsulteerimine

Komisjon võib korraldusrühmaga konsulteerida igas küsimuses, mis on seotud artiklis 2 osutatud ülesannetega ning ühtse liidese ning süsteemi SafeSeaNet praeguste ja tulevaste arengute tehnilise toimimisega nii tsentraliseeritud kui ka detsentraliseeritud tasandil, sh selle panusega mereseiresse ja -järelevalvesse terviklikust seisukohast, lähtudes direktiivides 2002/59/EÜ ja 2010/65/EL sätestatud eesmärkidest ja otstarbest.

Artikkel 4

Liikmete ametisse nimetamine

1. Korraldusrühma kuuluvad liikmesriikide ja komisjoni esindajad.

2. Komisjoni määratavad korraldusrühma liikmed peavad olema kõrgemad ametnikud.

3. Iga liikmesriik nimetab ametisse mitte rohkem kui kaks liiget ja vastava arvu asendusliikmeid. Asendusliikmed nimetatakse ametisse samadel tingimustel nagu liikmed. Asendusliikmed asendavad automaatselt iga liiget, kes puudub või ei saa rühma töös osaleda. Liikmed ja asendusliikmed peavad olema kõrgemad ametnikud.

4. Süsteemi SafeSeaNet kõrgetasemelise korraldusrühma praegused liikmed jäävad vastavalt otsuse 2009/584/EÜ artikli 3 lõikele 2 ametisse oma ametiaja lõpuni.

5. Lõike 3 alusel ametisse nimetatud liikmed nimetatakse ametisse kolmeks aastaks. Nad jäävad ametisse, kuni nad asendatakse, või kuni oma ametiaja lõpuni. Nende ametiaega võib pikendada.

6. Liikmed, kes ei suuda enam rühma aruteludes tõhusalt osaleda, kes astuvad tagasi või kes ei täida käesoleva artikli lõikes 3 või aluslepingu artiklis 339 sätestatud tingimusi, võidakse ülejäänud ametiajaks asendada.

7. Euroopa Meresõiduohutuse Ameti (EMSA) esindaja osaleb korraldusrühma koosolekul alalise vaatlejana. EMSA peab olema esindatud kõrgel tasemel.

8. Euroopa Majanduspiirkonna lepingu osalisteks olevate EFTA riikide esindajad võivad korraldusrühma koosolekutel osaleda vaatlejatena.

9. Isikuandmeid kogutakse, töödeldakse ja need avaldatakse vastavalt määrusele (EÜ) nr 45/2001.

Artikkel 5

Tegevus

1. Korraldusrühma juhib komisjoni esindaja.

2. Korraldusrühma juhina tegutsev komisjoni esindaja võib juhul, kui see on kasulik või vajalik, kutsuda rühma või alamrühma aruteludes osalema asjatundjaid, kes on pädevad päevakorras olevates küsimustes. Lisaks võib komisjoni esindaja anda vaatleja staatuse üksikisikule, eksperdirühmade horisontaalsete eeskirjade eeskirja 8 lõikes 3 määratletud organisatsioonile ja kandidaatriikidele.

3. Liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, samuti komisjoni otsuste (EL, Euratom) 2015/443 (7) ja (EL, Euratom) 2015/444 (8) lisades sätestatud komisjoni julgeolekunorme seoses ELi salastatud teabe kaitsmisega. Juhul kui nad kõnealuseid kohustusi ei täida, võib komisjon võtta kõik asjakohased meetmed.

4. Korraldusrühm koguneb tavaliselt komisjoni ruumides. Komisjon tagab korraldusrühmale sekretariaaditeenused. Rühma koosolekutel võivad osaleda komisjoni teised ametnikud, kes tunnevad menetluse vastu huvi.

5. Korraldusrühm võtab oma töökorra vastu komisjoni eksperdirühmade standardtöökorra alusel.

6. Kõik asjaomased dokumendid, nagu päevakorrad, protokollid ja osalejate kaastööd, avaldatakse kas otse eksperdirühmade registri kaudu või registrist asjakohase teabega veebisaidile viitava lingi kaudu. Avaldamisel võib teha erandeid vastavalt Euroopa Parlamendi ja nõukogu määrusele (EÜ) nr 1049/2001 (9).

Artikkel 6

Koosolekutega seotud kulud

1. Korraldusrühma töös osalejatele ei maksta nende osutatud teenuste eest tasu.

2. Komisjon hüvitab komisjonis kehtiva korra kohaselt sõidu- ja elamiskulud, mis korraldusrühma tegevuses osalemiseks kanda tuleb.

3. Nimetatud kulud hüvitatakse nende summade piires, mis on iga-aastase vahendite eraldamise korra kohaselt selleks otstarbeks eraldatud.

Artikkel 7

Kehtetuks tunnistamine

Otsus 2009/584/EÜ tunnistatakse kehtetuks.

Artikkel 8

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 11. aprill 2016 Komisjoni nimel president Jean-Claude JUNCKER

(1) Euroopa Parlamendi ja nõukogu 27. juuni 2002. aasta direktiiv 2002/59/EÜ, millega luuakse ühenduse laevaliikluse seire- ja teabesüsteem ning tunnistatakse kehtetuks nõukogu direktiiv 93/75/EMÜ (EÜT L 208, 5.8.2002, lk 10).

(2) Komisjoni 31. juuli 2009. aasta otsus 2009/584/EÜ, millega luuakse teabevahetussüsteemi SafeSeaNet kõrgetasemeline korraldusrühm (ELT L 201, 1.8.2009, lk 63).

(3) Komisjoni 28. oktoobri 2014. aasta direktiiv 2014/100/EL, millega muudetakse Euroopa Parlamendi ja nõukogu direktiivi 2002/59/EÜ, millega luuakse ühenduse laevaliikluse seire- ja teabesüsteem (ELT L 308, 29.10.2014, lk 82).

(4) Euroopa Parlamendi ja nõukogu 20. oktoobri 2010. aasta direktiiv 2010/65/EL, milles käsitletakse liikmesriikide sadamatesse sisenevate ja neist väljuvate laevade teavitusformaalsusi ning millega tunnistatakse kehtetuks direktiiv 2002/6/EÜ (ELT L 283, 29.10.2010, lk 1).

(5) Euroopa Parlamendi ja nõukogu 27. juuni 2002. aasta määrus (EÜ) nr 1406/2002, millega luuakse Euroopa Meresõiduohutuse Amet (EÜT L 208, 5.8.2002, lk 1).

(6) Euroopa Parlamendi ja nõukogu 18. detsembri 2000. aasta määrus (EÜ) nr 45/2001 üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta (EÜT L 8, 12.1.2001, lk 1).

(7) Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).

(8) Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).

(9) Euroopa Parlamendi ja nõukogu 30. mai 2001. aasta määrus (EÜ) nr 1049/2001 üldsuse juurdepääsu kohta Euroopa Parlamendi, nõukogu ja komisjoni dokumentidele (EÜT L 145, 31.5.2001, lk 43).